1Huna nubona shiiloleelo shingi u ng'wigulu, shali shitaale no sha kukumya. Bamalaika mpungati baali na sha kuluhya-luhya mpungati sha kumaligija; nguno u Mulungu akumaligija musho u bupelanu bokwe. 2Hama hangi nubona giti nyanza y'ilole isanganikile na moto; nubabona na a bapyeni abo bakipyena i shiinu ni shiikolile shayo ni lisaabu lyayo; baali bimiila bipindya i nyanza yeniyo, bali na ndono ja ng'wa Mulungu. 3Bimbaga lyimbo lya ng'wa Musa u ntumami wa ng'wa Mulungu, na lya Ng'wana wa Ngholo. Bimbaga balihaya giki, "Ee Seeba Mulungu wa budula bose, i milimo yako mitaale no, na ya kukumya. Bebe uyo uli Ntemi wa mahanga, i nzila jako jitungiligije, hangi ja nghana. 4Seeba, nani uyo atiko kogoha na kulikuja i lina lyako? Nguno bebe wike h'uli ng'wela, pye a mahanga gakwiza, gakwiza ku butongi wako gakulamye, iki i shitile shako sha butungilija shamalile koolechiwa hape!" 5Aho yabita i yeniyo nubona yalugulwa i hekalu ya ng'wigulu, umo bukikalaga bukaaniji. 6Bufuma a bamalaika mpungati abo baali na sha kuluhya-luhya mpungati; baali na shizwalo shilabagizu sha kitaani yape; u mu shikuba baali bitungile mishipi ya zahabu. 7Umo wa Shiseeng'wa shipanga i shine ubinha a bamalaika mpungati benabo nzweso mpungati ja zahabu; jokalile bupelanu bo ng'wa Mulungu, uyo ali mpanga kushisha welelo bose. 8I hekalu yokala lyochi ly'ikujo lya ng'wa Mulungu na budula bokwe; wali atiho nuulu umo wa kudula kwingila u mu hekalu, kushisha shishile i sha kuluhya-luhya mpungati sha bamalaika mpungati benabo.
bem_Latn